Il-Kummissjoni Ewropea llum ippreżentat ir-riżultati ta' stħarriġ Speċjali tal-Ewrobarometru dwar il-fehmiet taċ-ċittadini tal-UE dwar l-iżvilupp, il-kooperazzjoni u l-għajnuna L-istħarriġ huwa bbażat fuq xogħol fuq il-post li sar fit-28 Stat Membru f'Novembru-Diċembru 2016. Neven Mimica, il-Kummissarju għall-Kooperazzjoni u l-Iżvilupp Internazzjonali, ikkumenta dwar ir-rapport billi stqarr li: “L-aħħar dejta juru li ċ-ċittadini Ewropej qed ikomplu jappoġġjaw bil-qawwa li l-Ewropa tinvolvi ruħha ma' pajjiżi sħab biex tgħin lin-nies fil-bżonn u ssaħħaħ l-iżvilupp inklużiv u sostenibbli. Minkejja li kien hemm xi differenzi, dan l-appoġġ huwa b'saħħtu fi ħdan l-UE kollha. Din hija aħbar tajba u tirrifletti valuri fundamentali Ewropej. “ Il-biċċa l-kbira taċ-ċittadin tal-UE (89 %) jaħsbu li “huwa importanti li ngħinu lin-nies fil-pajjiżi fil-fażi tal-iżvilupp”, l-istess livell tal-2015. L-ogħla livell ta' qbil kien irreġistrat fl-Iżvezja (98 %), f'Ċipru u fil-Lussemburgu (97 %) u fl-Irlanda, fil-Portugal u fi Spanja (96 %). Anke fil-pajjiżi fin-naħa t'isfel tal-ispettru, maġġoranza pjuttost b'saħħitha qablet mad-dikjarazzjoni: il-Bulgarija (75 %), il-Latvja (77 %), l-Estonja (78 %). Għall-maġġoranza ta' nies li pparteċipaw fl-istħarriġ, l-indirizzar tal-faqar fil-pajjiżi fil-fażi tal-iżvilupp għandu jkun waħda mill-prijoritajiet prinċipali tal-UE (68 %, punt perċentwali inqas mill-2015) u tal-gvern tagħhom (51 %, punt perċentwali ogħla). Jidher li fil-pajjiżi kollha, il-parteċipanti jagħtu iktar prijorità lill-iżvilupp internazzjonali fil-livell tal-UE milli dak fil-livell nazzjonali. Iktar minn tmienja minn kull għaxra (82 %, +2 punti perċentwali) jemmnu li l-indirizzar tal-faqar fil-pajjiżi fil-fażi tal-iżvilupp huwa fl-interess tal-UE. Kważi tmienja minn kull għaxra (78 %, +4 punti perċentwali) jemmnu li l-indirizzar tal-faqar fil-pajjiżi fil-fażi tal-iżvilupp huwa obbligu morali, u tliet kwarti (74 %, +2 punti perċentwali) jemmnu li għandu impatt pożittiv fuq iċ-ċittadini tal-UE wkoll. Sebgħa minn kull għaxra (71 %) jaqblu li l-għoti tal-assistenza finanzjarja lill-pajjiżi fil-fażi tal-iżvilupp huwa mod effettiv biex ikun indirizzat il-faqar. Sitta minn kull għaxra (61 %) jaħsbu li l-azzjonijiet tal-UE u tal-Istati Membri (il-politika tal-iżvilupp u l-assistenza finanzjarja) huma effettivi. Total ta' 74% tal-parteċipanti jaħsbu li l-UE u l-Istati Membri tagħha għandhom iżommu l-livelli attwali tal-assistenza finanzjarja lill-pajjiżi fil-fażi tal-iżvilupp, jew li n-nefqa għandha tiżdied. Seba' minn kull għaxar parteċipanti (72 %) jemmnu li l-għoti ta' assistenza finanzjarja lill-pajjiżi fil-fażi tal-iżvilupp jikkontribwixxi għal iktar paċi fid-dinja u għal dinja iktar ġusta. Hemm bidliet nazzjonali sinifkanti: minn naħa, żdied il-qbil b'9 punti perċentwali fl-Ungerija, u bi 8 punti perċentwali fil-Latvja; min-naħa l-oħra, il-qbil naqas b'21 punti perċentwali fin-Netherlands, u 15-il punt perċentwali fil-Ġermanja. Bidliet simili jidhru wkoll fir-rigward tal-migrazzjoni irregolari. Waqt li żewġ terzi tal-parteċipanti (68 %) jaqblu li l-għoti tal-assistenza finanzjarja lill-pajjiżi fil-fażi tal-iżvilupp huwa mod effettiv biex tkun indirizzata l-migrazzjoni irregolari, in-numru niżel b'ħames punti perċentwali mill-2015. F'sitt pajjiż, il-qbil żdied; b'mod partikolari fl-Ungerija (11-il punt perċentwali). F'21 pajjiż, il-qbil naqas; b'mod partikolari fin-Netherlands (21 punt perċentwali), fl-Estonja (14-il punt perċentwali) u r-Repubblika Ċeka (12-il punt perċentwali). Meta mitluba jiddefinixxu l-aktar sfidi importanti għall-pajjiżi fil-fażi tal-iżvilupp, il-kwistjonijiet imsemmija l-iktar frekwentament kienu l-edukazzjoni; il-paċi u s-sigurtà (it-tnejn 38 %), is-saħħa (33 %) u l-ilma u l-miżuri sanitarji (31 %). Fl-2015, il-paċi u s-sigurtà kienu kkunsidrati bħala l-ikbar sfida, segwiti mis-saħħa u l-edukazzjoni. Hemm il-perċezzjoni li l-ostaklu oprinċipali għall-iżvilupp hija l-korruzzjoni (54%) segwita mill-politiki ħżiena fil-pajjiżi fil-fażi tal-iżvilupp(43%) u mill-kunflitti (41%). Il-klassifikazzjoni kienet l-istess fl-2015. Sitta minn kull għaxra (61 %) jemmnu li azzjoni individwali tista' tkun mod effettiv biex jiġi ttrattat il-faqar fil-pajjiżi fil-fażi tal-iżvilupp. Ftit iktar min-nofs (54 %), jaħsbu li bħala individwi huma jistgħu jkollhom rwol (żieda ta' żewġ punti perċentwali). Madanakollu, din il-medja taħbi varjazzjonijiet sostanzjali bejn il-pajjiżi. Fl-Iżvezja, 87 % tal-parteċipanti jemmnu li huma stess jista' jkollhom rwol. Fil-Bulgarija, fit-tarf l-ieħor tal-ispettru 31 % biss jaqblu ma' din id-dikjarazzjoni. Kważi nofs il-parteċipanti, 46 % qalu li huma personalment involuti biex jgħinu lill-pajjiżi fil-fażi tal-iżvilupp. Parteċipanti fl-Iżvezja (82 %), fil-Lussemburgu (81 %) u fil-Finlandja (76 %) jirreġistraw l-ogħla involviment. L-iktar livell baxx ta' involviment kien irraportat fil-Bulgarija (11 %), fir-Rumanija (12 %) u fil-Latvja (15 %). Għall-mistoqsija dwar l-Għanijiet ta' Żvilupp Sostenibbli li ġew deċiżi min-NU fl-2015, kważi sitta minn għaxra (58 %) iddikjaraw li ma kienux semgħu bihom jew qraw dwarhom. Tlieta minn kull għaxra (29 %) iddikjaraw li kienu konxji mill-għanijiet iżda ma kienux jafu sew x'kienu. Persuna minn kull għaxra (12 %) iddikjarat li kienet konxja mill-għanijiet u li kienet taf x'kienu. Il-proporzjoni ta' dawk li huma konxji mill-għanijiet żdied b'ħames punti perċentwali mill-2015. L-għarfien irraportat kien l-ogħla fil-Finlandja (73 %), fil-Lussemburgu (62 %) u fin-Netherlands (61 %) u l-inqas fir-Renju Unit (24 %), f'Ċipru (25 %) u fil-Latvja (27 %). Għal aktar informazzjoni: Ewrobarometru Speċjali: Il-websajt tinkludi wkoll skedi informattivi speċifiċi għall-pajjiż fil-lingwi nazzjonali għall-Istati Membri kollha tal-UE, infografika, skedi informattivi dwar ir-riżultati globali tal-UE u ż-żgħażagħ bħala grupp fokus.